Irak nekter å ta i mot utviste asylsøkere
- Dette er en stor seier for irakiske flyktninger, som er offer for krig og undertrykkelse. Norge og Danmark har tvangsreturnert flyktninger. Det må de nå stoppe med, sier Dashty Jamal i interesseorganisasjonen International Federation of Iraqi Refugees (IFIR).Forbudet mot å slippe inn tvangsreturnerte ble nylig fattet i Den irakiske nasjonalforsamlingen, som også truer med å bøtelegge flyselskaper som flyr asylsøkere tilbake, skriver The Guardian. Forbudet innebærer at det ikke lar seg gjøre å tvangshjemsende titusenvis av irakere som har fått avslag på sine asylsøknader. Det regionale parlamentet i de kurdiske områdene av Irak har lenge blokkert returer fra europeiske land, men i juni vedtok nasjonalforsamlingen at forbudet også gjelder hele landet.- Vi vet at det er minst 1.300 irakiske flyktninger i Nederland, som er blitt truet med hjemsendelse. Sverige sier de har mottatt 20.000 asylsøknader fra iraker siden 2003, sier Dashty Jamal. Storbritannia har det siste året ikke klart å tvangshjemsende irakere, skriver The Guardian. Og i Danmark har situasjonen vært den samme siden slutten av fjoråret bekrefter politiet. Der nekter den irakiske ambassaden å utstede reisepapirer for personer som ikke frivillig drar tilbake til Irak, melder Politiken. Det er Frontex, EUs byrå for grensekontroll der Norge også er med, som koordinerer utvisningene av irakere og flygingene. En talskvinne for Frontex sier byrået ikke har organisert noen flyginger siden i fjor høst.
Irak nekter å ta imot irakere som blir tvangsreturnert fra Europa etter avslag på asylsøknader.